KIRJALLINEN KYSYMYS P-0441/00 esittäjä(t): Hiltrud Breyer (Verts/ALE) komissiolle. Luonnos uusiksi ympäristötukia koskeviksi suuntaviivoiksi.



Virallinen lehti nro 303 E , 24/10/2000 s. 0194 - 0195



KIRJALLINEN KYSYMYS P-0441/00 esittäjä(t): Hiltrud Breyer (Verts/ALE) komissiolle (11. helmikuuta 2000) Aihe: Luonnos uusiksi ympäristötukia koskeviksi suuntaviivoiksi Komission yksiköt käyvät parhaillaan keskustelua jäsenvaltioiden kanssa tärkeästä ympäristönsuojelua koskevasta asiakirjasta. Ympäristötukia koskevien suuntaviivojen on tarkoitus tulla voimaan heinäkuussa 2000. Suuntaviivat ovat oleellisen tärkeitä ympäristöasioita koskevien valtiontukien hallinnoinnille ja esimerkiksi uusiutuvien energianlähteiden käytön edistämiselle jäsenvaltioissa. 1. Mitkä ovat ne pääasialliset kriteerit, joiden perusteella komissio arvioi ympäristötukia? 2. Mihin lähestymistapaan uusiutuvien energianlähteiden käytön edistämistä koskevat suuntaviivat tarkemmin perustuvat? 3. Mihin toimiin komissio aikoo ryhtyä, jotta Euroopan parlamenttia ja ympäristöjärjestöjä kuullaan, ennen kuin komissio tekee tätä tärkeää asiaa koskevia päätöksiä? 4. Miten voidaan varmistaa komission puheenjohtajan Prodin lupaama avoimuus ja yhteistyö Euroopan parlamentin kanssa ennen suuntaviivojen hyväksymistä? Mario Montin komission puolesta antama vastaus (15. maaliskuuta 2000) 1. EY:n perustamissopimuksen 6 artiklan (ent. 3 c artikla) mukaan komissio huolehtii siitä, että ympäristönsuojelua koskevat vaatimukset sisällytetään yhteisön politiikan ja toiminnan määrittelyyn ja toteuttamiseen. Jotta ympäristönsuojelun korkeampi taso taattaisiin pitkällä aikavälillä, on yhteisön politiikan komission mielestä perustuttava saastuttaja maksaa -periaatteeseen. Tämän periaatteen soveltaminen on paras tapa motivoida kansalaisia ympäristönsuojeluun. Valtiontukien myöntäminen on yleensä tätä periaatetta vastaan, koska yritykset voivat välttyä maksamasta niille koituvia ympäristökustannuksia. Komission mielestä valtiontukien myöntäminen voi osoittautua pitkällä aikavälillä ympäristön kannalta vahingolliseksi. Tuet on näin ollen rajoitettava tilanteisiin, joissa niillä todella tähdätään ympäristön tilan huomattavaan kohentamiseen ja joissa yrityksillä on niiden avulla mahdollisuus sopeutua erityisesti verotuksen kannalta uusiin tilanteisiin. Uusissa ympäristönsuojeluun myönnettävää valtiontukea koskevissa yhteisön suuntaviivoissa, joita juuri valmistellaan ja joita on tarkoitus soveltaa 1. heinäkuuta 2000 alkaen, annetaan yksityiskohtaiset määräykset näistä asioista. 2. Komissio kannustaa käyttämään ja kehittämään uusiutuvia energianlähteitä. Komissio on tietoinen siitä, että tällaisen energian tuotantokustannukset ovat edelleen tietyissä tapauksissa korkeammat kuin perinteisen energiantuotannon. Näin ollen komission mielestä tilapäistä tukea näille energiamuodoille voidaan pitää perusteltuna. Tämä tuki ei voi kuitenkaan olla jatkuvaa, vaan yritysten on vähitellen sopeuduttava markkinaolosuhteisiin. 3. ja 4. Komissio on valmistellut luonnoksen uusiksi ympäristönsuojeluun myönnettävää valtiontukea koskeviksi yhteisön suuntaviivoiksi. Jäsenvaltioiden asiantuntijat käsittelevät luonnosta neuvoa-antavassa komiteassa, minkä jälkeen komissio hyväksyy suuntaviivat. Komissio ei suoraan kuule ympäristöjärjestöjä, mutta komissiolle lausunnon antavan neuvoa-antavan komitean työskentelyyn osallistuvat jäsenvaltioiden edustajat yleensä kuulevat niitä epävirallisesti. Ympäristöjärjestöjen kanta tulee näin epäsuorasti komission tietoon. Parlamentin kuuleminen puolestaan ei kuulu menettelyyn ennen valtiontukia koskevien yhteisön suuntaviivojen hyväksymistä. Kilpailukysymyksistä vastaava komission jäsen pitää kuitenkin erittäin tärkeänä, että parlamentille tiedotetaan säännöllisesti komission työstä. Tätä kysymystä on tarkoitus käsitellä seuraavassa tapaamisessa.